b'\n_START_ARTICLE_\nCherbourgin sateenvarjot\n_START_SECTION_\nJuoni\n_START_PARAGRAPH_\nMadame Emery ja h\xc3\xa4nen 16-vuotias tytt\xc3\xa4rens\xc3\xa4 Genevi\xc3\xa8ve myyv\xc3\xa4t sateenvarjoja Cherbourgin kaupungissa. Genevi\xc3\xa8ven poikayst\xc3\xa4v\xc3\xa4 Guy on komea automekaanikko, joka asuu sairaan kummit\xc3\xa4tins\xc3\xa4 kanssa. T\xc3\xa4ti\xc3\xa4 hoitaa hiljainen Madeleine, joka on ilmiselv\xc3\xa4sti ihastunut Guyhin._NEWLINE_Nuorten rakkaus keskeytyy traagisesti Guyn saadessa kutsun menn\xc3\xa4 sotimaan Algeriaan. L\xc3\xa4ht\xc3\xb6\xc3\xa4 edelt\xc3\xa4v\xc3\xa4n\xc3\xa4 iltana Guy ja Genevi\xc3\xa8ve rakastelevat. V\xc3\xa4h\xc3\xa4n Guyn l\xc3\xa4hd\xc3\xb6n j\xc3\xa4lkeen Genevi\xc3\xa8ve huomaa olevansa raskaana. Genevi\xc3\xa8ve pettyy raskaasti Guyn kirjoittaessa niin harvoin ja suostuu lopulta menem\xc3\xa4\xc3\xa4n naimisiin rikkaan Roland Cassardin kanssa. Genevi\xc3\xa8ve muuttaa pois Cherbourgista._NEWLINE_Guyn maailma romahtaa, kun Algeriasta paluun j\xc3\xa4lkeen tajuaa Genevi\xc3\xa8ven hyl\xc3\xa4nneen h\xc3\xa4net. H\xc3\xa4n ajautuu ryypiskelem\xc3\xa4\xc3\xa4n ja k\xc3\xa4ym\xc3\xa4\xc3\xa4n huorissa._NEWLINE_Er\xc3\xa4\xc3\xa4n\xc3\xa4 iltana Guyn palatessa kotiin Madeleine kertoo Guyn kummit\xc3\xa4din kuolleen. Guy tajuaa Madeleinen rakastavan h\xc3\xa4nt\xc3\xa4 ja he menev\xc3\xa4t naimisiin._NEWLINE_Vuosia my\xc3\xb6hemmin Guylla ja Madeleinella on yhteinen lapsi ja Guy pit\xc3\xa4\xc3\xa4 huoltoasemaa. On joulu ja Madeleine l\xc3\xa4htee poikansa kanssa kaupungille hoitamaan asioita. Genevi\xc3\xa8ve saapuu tytt\xc3\xa4rens\xc3\xa4 kanssa huoltoasemalle tankkaamaan, ja Guy kysyy rutiinimaisesti asiakkaalta: \xe2\x80\x9cTavallista vai superia\xe2\x80\x9d. T\xc3\xa4ll\xc3\xb6in he tunnistavat toisensa ja j\xc3\xa4rkyttyv\xc3\xa4t. Genevi\xc3\xa8ve kertoo olevansa Cherbourgissa ensimm\xc3\xa4isen kerran naimisiin menonsa j\xc3\xa4lkeen, ja ett\xc3\xa4 h\xc3\xa4nen \xc3\xa4itins\xc3\xa4 on nyt kuollut. Genevi\xc3\xa8ve kysyy Guylta haluaako h\xc3\xa4n tavata tytt\xc3\xa4rens\xc3\xa4 (joka on j\xc3\xa4tetty autoon istumaan), mutta Guy kielt\xc3\xa4ytyy. Genevi\xc3\xa8ve hyv\xc3\xa4stelee ja l\xc3\xa4htee.\n_START_SECTION_\nElokuvan toteutus\n_START_PARAGRAPH_\nDemyll\xc3\xa4 oli elokuvaa varten eritt\xc3\xa4in tarkka k\xc3\xa4sikirjoitus. Teknisesti se oli vaikea toteuttaa esimerkiksi sen takia, ett\xc3\xa4 p\xc3\xa4\xc3\xa4osan esitt\xc3\xa4j\xc3\xa4t eiv\xc3\xa4t itse laulaneet vuorosanojaan. Heid\xc3\xa4n oli pakko harjoitella niin hyv\xc3\xa4 huulisynkronointi, ett\xc3\xa4 ratkaisu ei kiinnitt\xc3\xa4isi katsojan huomiota. P\xc3\xa4\xc3\xa4osien laulajina olivat Danielle Licari ja Jos\xc3\xa9 Bartel.\n_START_SECTION_\nElokuvan aiheet\n_START_PARAGRAPH_\nElokuvan yksi aihe on uskottomuus: ikuista rakkautta vannonut morsian ei kest\xc3\xa4 arjen paineita ja sulhasen poissaoloa. Demy n\xc3\xa4ytt\xc3\xa4\xc3\xa4 Genevi\xc3\xa8ven kohtalossa yksil\xc3\xb6iden kahleet: nainen ja h\xc3\xa4nen \xc3\xa4itins\xc3\xa4 el\xc3\xa4v\xc3\xa4t muista ihmisist\xc3\xa4 erill\xc3\xa4\xc3\xa4n, mutta silti heid\xc3\xa4n k\xc3\xa4yt\xc3\xb6st\xc3\xa4\xc3\xa4n ohjailee ajatus siit\xc3\xa4, \xe2\x80\x9dmit\xc3\xa4 ihmiset sanovat\xe2\x80\x9d. Avoliitot ja aviottomat lapset olivat tuolloin h\xc3\xa4pe\xc3\xa4llisi\xc3\xa4._NEWLINE_Yksi elokuvan aihe on Algerian sota. Filmin tuottajat olisivat halunneet poistettaviksi kaikki siihen liittyv\xc3\xa4t viittaukset, jotta realismi ei pilaisi kaunista elokuvaa. Demy kielt\xc3\xa4ytyi t\xc3\xa4st\xc3\xa4, koska el\xc3\xa4m\xc3\xa4n julmuuskin kuuluu siihen kamppailuun, jota ihmiset k\xc3\xa4yv\xc3\xa4t unelmiensa toteuttamiseksi. Niinp\xc3\xa4 Demyn elokuva on edelleen yksi harvoista ranskalaisista elokuvista, joka k\xc3\xa4sittelee yhteiskuntaa kipe\xc3\xa4sti vihlaissutta Algerian sotaa.'